
[bookmark: TextBodyBegin]Európsky parlament,
–	so zreteľom na návrh Komisie pre Európsky parlament a Radu (COM(2026)0282),
–	so zreteľom na článok 294 ods. 2 a článok 43 ods. 2 Zmluvy o fungovaní Európskej únie, v súlade s ktorými Komisia predložila návrh Európskemu parlamentu (C10‑0139/2026),
–	so zreteľom na článok 294 ods. 3 Zmluvy o fungovaní Európskej únie,
–	po porade s Európskym hospodárskym a sociálnym výborom,
–	so zreteľom na záväzok zástupcu Rady, vyjadrený v liste zo 17. júna 2026, schváliť pozíciu Európskeho parlamentu v súlade s článkom 294 ods. 4 Zmluvy o fungovaní Európskej únie,
–	so zreteľom na články 60 a 170 rokovacieho poriadku,
1.	prijíma nasledujúcu pozíciu v prvom čítaní;
2.	žiada Komisiu, aby mu vec znovu predložila, ak nahrádza, podstatne mení alebo má v úmysle podstatne zmeniť svoj návrh;
3.	poveruje svoju predsedníčku, aby postúpila túto pozíciu Rade, Komisii a národným parlamentom.


P10_TC1-COD(2026)0150
Pozícia Európskeho parlamentu prijatá v prvom čítaní 7. júla 2026 na účely prijatia nariadenia Európskeho parlamentu a Rady (EÚ) 2026/..., ktorým sa mení nariadenie (EÚ) 2021/2115, pokiaľ ide o osobitný typ intervencie na poskytnutie výnimočnej dočasnej podpory v rámci Európskeho poľnohospodárskeho fondu pre rozvoj vidieka (EPFRV) a možnosť upraviť alokácie na priame platby na kalendárny rok 2027, a nariadenie (EÚ) 2021/2116, pokiaľ ide o flexibilnejšie pravidlá vyplácania preddavkov v reakcii na zvýšené ceny hnojív v dôsledku krízy na Blízkom východe
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 43 ods. 2,
so zreteľom na návrh Európskej komisie,
po postúpení návrhu legislatívneho aktu národným parlamentom,
po porade s Európskym hospodárskym a sociálnym výborom,
konajúc v súlade s riadnym legislatívnym postupom[footnoteRef:1], [1:  	Pozícia Európskeho parlamentu zo 7. júla 2026.] 



keďže:
(1)	Aktuálna kríza na Blízkom východe a faktické uzavretie Hormuzského prielivu viedli k výraznému zvýšeniu svetových cien ropy, plynu a hnojív. Globálny charakter zasiahnutých trhov má významný cenový dosah na viaceré odvetvia hospodárstva Únie vo všetkých členských štátoch.
(2)	Odvetvie poľnohospodárstva je priamo ovplyvnené prudkým nárastom cien hnojív, keďže hnojivá sú nevyhnutné pre poľnohospodársku produktivitu, životaschopnosť poľnohospodárskych podnikov a potravinovú bezpečnosť. Nákupy hnojív sú pre poľnohospodárov jedným z najvyšších vstupných nákladov. Okrem cenovej úrovne vedie volatilita trhu k osobitnej zraniteľnosti poľnohospodárov z Únie. Rastúce náklady na hnojivá by mohli prinútiť poľnohospodárov, aby ich znížili, čo by viedlo k jasnému riziku pre kvalitu a výnosy. Poľnohospodári by takisto mohli zmenšiť plochu, ktorú obrábajú, čo by ovplyvnilo poľnohospodársku výrobu v Únii.


(3)	V záujme rýchleho riešenia zraniteľných miest potravinového systému Únie vyplývajúcich z tejto krízy a poskytnutia pomoci poľnohospodárom, ktorí majú problémy s likviditou, je vhodné povoliť výnimočnú a dočasnú podporu, a to zavedením nového typu intervencie na krízovú podporu v nariadení Európskeho parlamentu a Rady (EÚ) 2021/2115[footnoteRef:2] poskytovanú prostredníctvom Európskeho poľnohospodárskeho fondu pre rozvoj vidieka (ďalej len „EPFRV“) a poskytnutím väčšej flexibility členským štátom, pokiaľ ide o vyplácanie preddavkov na priame platby v nariadení Európskeho parlamentu a Rady (EÚ) 2021/2116[footnoteRef:3]. Zavedenie tohto nového typu intervencie by nemalo viesť k zvýšeniu limitov aplikácie hnojív na pôdu stanovených v akčných programoch podľa smernice Rady 91/676/EHS[footnoteRef:4]. [2: 	Nariadenie Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (Ú. v. EÚ L 435, 6.12.2021, s. 1, ELI: http://data.europa.eu/eli/reg/2021/2115/oj). ]  [3: 	Nariadenie Európskeho parlamentu a Rady (EÚ) 2021/2116 z 2. decembra 2021 o financovaní, riadení a monitorovaní spoločnej poľnohospodárskej politiky a o zrušení nariadenia (EÚ) č. 1306/2013 (Ú. v. EÚ L 435, 6.12.2021, s. 187, ELI: http://data.europa.eu/eli/reg/2021/2116/oj).]  [4: 	Smernica Rady 91/676/EHS z 12. decembra 1991 o ochrane vôd pred znečistením dusičnanmi z poľnohospodárskych zdrojov. (Ú. v. ES L 375, 31.12.1991, s. 1, ELI: http://data.europa.eu/eli/dir/1991/676/oj). ] 



(4)	Dostupná podpora v novom type intervencie by sa mala zamerať na aktívnych poľnohospodárov, ktorí sú najviac postihnutí vysokými cenami hnojív, a mala by sa poskytnúť na dodatočné náklady na hnojivá, ktoré poľnohospodárom vzniknú v dôsledku zvyšovania cien od 1. marca 2026. Uvedený dátum slúži len ako referenčný dátum na určenie vyššej ceny hnojív a nesúvisí s oprávnenosťou týchto platieb vo vzťahu k prijímateľom. Malo by sa umožniť odmeňovanie Poľnohospodárov, ktorí sú už viazaní plošne založenými záväzkami na zníženie ich používania hnojív s vyššou mierou podpory. Prijímateľom podpory v rámci uvedeného typu intervencie by sa mal okrem toho umožniť prístup k relevantným poznatkom, ako aj k informáciám o tom, ako znížiť používanie hnojív. Na zabezpečenie efektívneho využívania verejnej podpory a spravodlivejšieho rozdelenia uvedenej podpory medzi oprávnených poľnohospodárov by členské štáty mali obmedziť maximálnu podporu na prijímateľa alebo maximálny počet hektárov, na ktoré sa podpora poskytuje. Vzhľadom na naliehavú, dočasnú a výnimočnú povahu uvedenej podpory a potrebu rýchleho vyplatenia zodpovedajúcich platieb by sa mal stanoviť konečný dátum, do ktorého je možné platby prijímateľom realizovať.


(5)	S cieľom zabezpečiť správne finančné riadenie finančných prostriedkov Únie by sa mali členské štáty postarať o to, aby celková podpora, ktorú poľnohospodár dostal v rámci nového typu intervencie, v kombinácii s inými vnútroštátnymi podpornými nástrojmi alebo podpornými nástrojmi Únie určenými na reakciu na dosah vysokých cien hnojív neviedla k nadmernej kompenzácii alebo dvojitému financovaniu.
(6)	V záujme stimulácie využívania finančných nástrojov na podporu poskytovanú v rámci nového typu intervencie by sa nemala uplatňovať maximálna miera podpory, ak sa podpora poskytuje vo forme samostatného prevádzkového kapitálu.
(7)	Aby sa zabránilo oneskoreniam platieb poľnohospodárom, ktorí čelia problémom s likviditou, malo by sa stanoviť, že výdavky financované z EPFRV sú oprávnené na nový typ intervencie odo dňa nadobudnutia účinnosti tohto nariadenia a predtým, než členské štáty predložia Komisii žiadosť o strategickú zmenu strategického plánu SPP, ktorou sa táto intervencia zavádza.
(8)	Financovanie podpory v rámci nového typu intervencie by sa malo programovať s mierou príspevku z EPFRV až do výšky 65 % oprávnených verejných výdavkov.


(9)	Na zabezpečenie primeraného financovania nového typu intervencie stanoveného v tomto nariadení bez toho, aby boli ohrozené iné ciele strategických plánov SPP a sumy vyhradené na krízové platby, by sa mal stanoviť maximálny podiel príspevku Únie na tento nový typ intervencie.
(10)	Vzhľadom na osobitnú povahu nového typu intervencie by sa naň nemala vzťahovať povinnosť prispievať k ukazovateľom výsledkov uvedeným v prílohe I k nariadeniu (EÚ) 2021/2115.
(11)	Pri zavádzaní tohto nového typu intervencie do strategických plánov SPP by sa takáto žiadosť o strategickú zmenu nemala započítavať do maximálneho možného počtu žiadosti o strategické zmeny za rok.
(12)	V záujme zabezpečenia rovnakých podmienok by sa maximálne dodatočné vnútroštátne financovanie intervencií v rámci nového typu intervencie malo obmedziť na 200 % financovania z EPFRV na tento typ intervencie.
(13)	V prílohe I k nariadeniu (EÚ) 2021/2115 by sa mal doplniť dodatočný ukazovateľ výstupu pre tento nový typ intervencie.
(14)	Názov prílohy XV k nariadeniu (EÚ) 2021/2115 by sa mal zmeniť tak, aby odrážal skutočnosť, že finančné limity podpory zahŕňajú financovanie nového typu intervencie.


(15)	V článku 103 ods. 1 nariadenia (EÚ) 2021/2115 sa členským štátom poskytuje flexibilita pri úprave ich alokácií na priame platby prevodom finančných prostriedkov do a z ich alokácií v rámci EPFRV na kalendárne roky 2023 až 2026. S cieľom zabezpečiť, aby členské štáty mohli naďalej úspešne vykonávať príslušné národné stratégie, z ktorých vychádzajú ich strategické plány SPP, vrátane stratégií na riešenie neočakávaných kríz, ako je napríklad dosah vysokých cien hnojív, by členské štáty mali tiež mať možnosť upraviť alokácie na priame platby na kalendárny rok 2027 až do daného stropu, a to na základe obmedzení prevodu uplatniteľných na kalendárne roky 2023 až 2026, ako aj zodpovedajúcim spôsobom zmeniť svoje strategické plány SPP. Preto je vhodné stanoviť uvedenú možnosť zavedením nového ustanovenia do hlavy IV nariadenia (EÚ) 2021/2115 a do zodpovedajúcej novej prílohy stanovujúcej maximálne sumy zvýšenia a maximálne sumy zníženia na členský štát. Takisto je potrebné zmeniť článok 87 ods. 2 nariadenia (EÚ) 2021/2115 tak, aby bola Komisia splnomocnená na prijatie delegovaného aktu, ktorým sa zmenia alokácie členských štátov stanovené v prílohách V a IX k uvedenému nariadeniu, aby sa zohľadnili úpravy alokácií na priame platby. Okrem toho je potrebné zmeniť článok 112 ods. 2 písm. b) nariadenia (EÚ) 2021/2115 s cieľom zahrnúť úpravy do prehľadnej tabuľky finančného plánu uvedenej v článku 107 ods. 1 písm. e) uvedeného nariadenia a zmeniť článok 119 ods. 2 písm. c) uvedeného nariadenia s cieľom zahrnúť úpravy do zoznamu strategických zmien strategických plánov SPP. Okrem toho je potrebné zmeniť článok 119 ods. 7 druhý pododsek nariadenia (EÚ) 2021/2115 s cieľom stanoviť, že žiadosť o strategickú zmenu vyplývajúca z úprav sa nezapočítava do maximálnych možných žiadostí o strategické zmeny za rok. Okrem toho je potrebné zmeniť článok 121 druhý odsek písm. b) nariadenia (EÚ) 2021/2115 s cieľom zahrnúť uvedené úpravy do zoznamu zmien osobitných ustanovení, v prípade ktorých sa obdobie na prijatie delegovaného aktu, na ktoré odkazuje článok 87 ods. 2 uvedeného nariadenia, nezapočítava lehotu, v ktorej má Komisia konať, uvedenej v článku 121 prvom pododseku uvedeného nariadenia.


(16)	Vzhľadom na krízu na Blízkom východe a z nej vyplývajúci nárast cien hnojív a na vystavenie poľnohospodárov finančnému riziku, súčasná úroveň preddavkových platieb už nie je dostatočná. S cieľom podporiť poľnohospodárov, ktorí majú problémy s likviditou, a vzhľadom na to, že dosah tejto krízy bude s veľkou pravdepodobnosťou pretrvávať počas celého roka 2026, je vhodné zmeniť maximálne miery preddavkov na priame platby v nariadení (EÚ) 2021/2116, aby sa v danom kalendárnom roku mohla vyplatiť vyššia miera. Preto je vhodné zvýšiť maximálnu mieru preddavkov na priame platby zo 70 % na 75 % v rámci limitu stanoveného v článku 11 nariadenia Európskeho parlamentu a Rady (EÚ, Euratom) 2024/2509[footnoteRef:5].  [5: 	Nariadenie Európskeho parlamentu a Rady (EÚ, Euratom) 2024/2509 z 23. septembra 2024 o rozpočtových pravidlách, ktoré sa vzťahujú na všeobecný rozpočet Únie (Ú. v. EÚ L, 2024/2509, 26.9.2024, ELI: http://data.europa.eu/eli/reg/2024/2509/oj).] 

(17)	V súčasnosti môžu členské štáty vyplácať poľnohospodárom preddavky v období od 16. októbra do 30. novembra kalendárneho roka. V záujme podpory poľnohospodárov, ktorí majú problémy s likviditou v dôsledku vysokých cien hnojív, je vhodné poskytnúť členským štátom väčšiu flexibilitu, pokiaľ ide o načasovanie preddavkov na priame platby, a umožniť im tieto platby vyplácať skôr v priebehu roka, hneď po podaní žiadosti o podporu. Avšak vzhľadom na to, že preddavky na priame platby, ktoré členské štáty vyplatili poľnohospodárom v jednom kalendárnom roku, uhrádza Komisia členským štátom až z rozpočtu nasledujúceho roka, by sa mali preddavky na priame platby vyplatené prijímateľom pred 16. októbrom 2026 považovať za preddavky vyplatené v mesiaci november 2026 a členské štáty by ich mali vykázať na úhradu spolu s vyhlásením týkajúcim sa daného mesiaca, aby ich Komisia uhradila začiatkom roka 2027.


[bookmark: _Hlk230972467](18)	Článkom 59 nariadenia (EÚ) 2021/2116 sa členským štátom poskytuje flexibilita pri zriaďovaní svojich systémov riadenia a kontroly. Členským štátom sa odporúča upraviť svoje systémy riadenia a kontroly tak, aby dodatočná flexibilita v oblasti načasovania a výšky preddavkov stanovená v tomto nariadení umožnila včasnú a účinnú podporu poľnohospodárov. Členské štáty by sa mali predovšetkým rozhodnúť, ktoré kontroly musia byť dokončené pred vyplatením preddavkových platieb, aby sa uspokojili naliehavé potreby týkajúce sa likvidity. V tejto súvislosti by mali členské štáty zohľadniť aj možnosť zabezpečenia vrátenia všetkých neoprávnene vyplatených preddavkov a ochrany finančných záujmov Únie pred vyplatením záverečnej platby. V čase záverečných platieb by mal členský štát posúdiť riziko nesúladu, a to prostredníctvom nástrojov, ako sú kontroly oprávnenosti a možných prípadov nesúladu či vymáhanie neoprávnene vyplatených súm. Ak je zavedený účinný systém riadenia a kontroly vrátane riadenia dlhu, je nepravdepodobné, že by sa vyskytli závažné nedostatky.


(19)	Nariadenia (EÚ) 2021/2115 a (EÚ) 2021/2116 by sa preto mali zodpovedajúcim spôsobom zmeniť.
(20)	Keďže ciele tohto nariadenia, a to rýchle riešenie zraniteľností potravinového systému Únie vyplývajúcich z nedávnej krízy na Blízkom východe a pomoc poľnohospodárom, ktorí čelia problémom s likviditou, nie je možné uspokojivo dosiahnuť na úrovni členských štátov, ale z dôvodu prepojení medzi týmto nariadením a inými nástrojmi SPP a spôsobu, akým je uvedené nariadenie neoddeliteľne spojené s dosahovaním kľúčových priorít Únie, ich možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie týchto cieľov.
(21)	Vzhľadom na naliehavosť potreby umožniť poľnohospodárom prijímať včasné investičné rozhodnutia, a tým minimalizovať riziko poklesu výroby potravín, sa považuje za vhodné uplatniť výnimku z osemtýždňovej lehoty stanovenej v článku 4 Protokolu č. 1 o úlohe národných parlamentov v Európskej únii, ktorý je pripojený k Zmluve o Európskej únii, Zmluve o fungovaní Európskej únie a Zmluve o založení Európskeho spoločenstva pre atómovú energiu.
(22)	Vzhľadom na potrebu okamžite konať by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie,
PRIJALI TOTO NARIADENIE:


Článok 1
Zmeny nariadenia (EÚ) 2021/2115
Nariadenie (EÚ) 2021/2115 sa mení takto:
1.	V článku 69 sa dopĺňa toto písmeno:
„j)	podporu pre poľnohospodárov postihnutých prudkým zvýšením cien hnojív v dôsledku krízy na Blízkom východe.“
2.	V hlave III kapitole IV oddiele 1 sa dopĺňa tento článok:
„Článok 78b
Podpora pre poľnohospodárov postihnutých prudkým zvýšením cien hnojív v dôsledku krízy na Blízkom východe
1.	Členské štáty môžu poskytnúť výnimočnú dočasnú podporu aktívnym poľnohospodárom, ktorí sú postihnutí prudkým zvýšením cien hnojív. Každá takáto poskytnutá podpora podlieha podmienkam stanoveným v tomto článku a podrobnejšie špecifikovaným členskými štátmi v ich strategických plánoch SPP.
2.	Členské štáty zabezpečia, aby sa podpora podľa tohto článku zameriavala na tých poľnohospodárov, ktorí sú najviac postihnutí prudkým zvýšením cien hnojív. Urobia tak stanovením podmienok oprávnenosti na základe dostupných dôkazov. 


3.	Podpora podľa tohto článku pokrýva časť dodatočných nákladov na hnojivá spôsobené vývojom na trhu v dôsledku krízy na Blízkom východe v období začínajúcom 1. marca 2026. Dodatočné náklady sa vypočítajú ako rozdiel medzi reprezentatívnou cenou hnojív a referenčnou cenou hnojív. Členské štáty na základe primeraných predpokladov vymedzia referenčnú cenu založenú na priemernej cene hnojív počas najmenej troch po sebe nasledujúcich mesiacov v období od 1. januára 2025 do 28. februára 2026, a reprezentatívnu cenu založenú na cene hnojív počas obdobia vymedzeného členským štátom, ktoré sa nesmie začať pred 1. marcom 2026. Podpora podľa tohto článku bude poskytnutá vo forme jednotkových nákladov na hektár vypočítaných na základe priemernej ročnej spotreby hnojív na plochu, rozlíšenej podľa sektorov alebo výrobných systémov. Alternatívne môžu členské štáty založiť podporu podľa tohto článku na skutočných nákladoch každého prijímateľa, pričom použijú rovnakú referenčnú cenu, ako sa opisuje v tomto odseku. 
4.	Členské štáty stanovia uplatniteľné miery podpory na pokrytie až 50 % dodatočných nákladov na hnojivá. Tieto miery sa môžu zvýšiť najviac na 80 % v prípade poľnohospodárov, na ktorých sa vzťahujú záväzky uvedené v článkoch 31 a 70, alebo požiadavky uvedené v článku 72 na zníženie používania hnojív. Na finančné nástroje vo forme samostatného prevádzkového kapitálu sa uplatňuje článok 80 ods. 4.


5.	Členské štáty stanovia maximálnu výšku podpory na prijímateľa alebo maximálny počet hektárov, na ktoré možno podporu získať na prijímateľa. 
6.	Podpora podľa tohto článku sa poľnohospodárovi vyplatí do 30. júna 2027. 
7.	Členské štáty zabezpečia, aby poľnohospodári, ktorí dostávajú podporu podľa tohto článku, mali prístup k príslušným poznatkom a informáciám, ktoré im umožnia optimalizovať udržateľné používanie hnojív.
8.	Pri poskytovaní podpory podľa tohto článku členské štáty zabezpečia, aby sa zabránilo nadmernej kompenzácii v dôsledku kombinácie intervencie podľa tohto článku s inými vnútroštátnymi alebo únijnými nástrojmi podpory.“


3.	Článok 80 sa mení takto:
a)	odsek 1 sa nahrádza takto:
„1.	Podpora vo forme finančných nástrojov, ako sa uvádza v článku 58 nariadenia (EÚ) 2021/1060, sa môže poskytovať v rámci typov intervencií uvedených v článkoch 73 až 78 a článku 78b tohto nariadenia.“; 
b)	v odseku 3 sa prvý pododsek nahrádza takto:
„3.	V súlade s článkom 58 ods. 2 nariadenia (EÚ) 2021/1060 môže byť prevádzkový kapitál vrátane samostatného prevádzkového kapitálu oprávneným výdavkom podľa článkov 73, 74, 76, 77, 78 a 78b tohto nariadenia, ak prispieva k dosiahnutiu aspoň jedného špecifického cieľa relevantného pre danú intervenciu. Podpora samostatného financovania prevádzkového kapitálu podľa ktoréhokoľvek z uvedených článkov sa môže poskytovať bez toho, aby podliehala požiadavke, aby konečný príjemca dostával podporu na iné výdavky podľa toho istého článku.“; 
c)	odsek 4 sa nahrádza takto:
„4.	Odchylne od článkov 73, 74, 76, 77, 78 a 78b sa miery podpory stanovené v uvedených článkoch neuplatňujú na financovanie samostatného prevádzkového kapitálu.“


4.	V článku 86 ods. 3 sa dopĺňa tento pododsek:
„Odchylne od prvého pododseku tohto odseku sa môže v strategickom pláne SPP stanoviť, že v prípadoch typu intervencie podľa článku 78b oprávnenosť výdavkov financovaných z EPFRV súvisiacich so zmenami strategického plánu SPP môže začať pred dátumom podania žiadosti o zmenu Komisii, ale nie pred ... [dátum nadobudnutia účinnosti tohto pozmeňujúceho nariadenia].“
5.	V článku 87 ods. 2 sa prvý pododsek nahrádza takto: 
„2.	Komisia je splnomocnená prijímať delegované akty v súlade s článkom 152, ktorými sa menia alokácie členských štátov stanovené v prílohách V a IX, s cieľom zohľadniť vývoj v súvislosti s celkovou maximálnou sumou priamych platieb, ktorú je možné poskytnúť, vrátane prevodov uvedených v článkoch 17 a 103, úpravy alokácie na priame platby uvedenej v článku 103a, prevodov finančných alokácií uvedených v článku 88 ods. 5 a akýchkoľvek odpočítaní potrebných na financovanie typov intervencií v iných sektoroch uvedených v článku 88 ods. 6.“


6.	V článku 91 ods. 3 sa písmeno a) nahrádza takto: 
„a)	65 % oprávnených verejných výdavkov na platby na oblasti s prírodnými alebo inými osobitnými obmedzeniami podľa článku 71 a na podporu podľa článku 78b;“.
7.	Článok 96a sa nahrádza takto:
„Článok 96a
Maximálne finančné alokácie na krízové platby poľnohospodárom uvedené v článku 78a a podpora pre poľnohospodárov uvedená v článku 78b 
1.	Pre každý členský štát sa maximálna suma, ktorú možno vyhradiť na krízové platby poľnohospodárom v dôsledku prírodných katastrof, nepriaznivých poveternostných udalostí alebo katastrofických udalostí uvedené v článku 78a a na podporu pre poľnohospodárov postihnutých prudkým zvýšením cien hnojív v dôsledku krízy na Blízkom východe uvedenú v článku 78b, obmedzuje na ročné sumy stanovené v prílohe XV.
2.	Na financovanie podpory pre poľnohospodárov uvedenej v článku 78b sa môže vyhradiť maximálne 25 % ročných súm stanovených v prílohe XV.


3.	Celkové výdavky EPFRV na krízové platby uvedené v článku 78a a podporu podľa článku 78b nepresiahnu súčet orientačných finančných alokácií pridelených na tieto typy intervencie na finančné roky 2026 a 2027, ktoré stanovili členské štáty vo svojich finančných plánoch v súlade s článkom 112 ods. 2 písm. a) a ktoré schválila Komisia v súlade s článkom 119. Tento finančný strop predstavuje finančný strop stanovený právom Únie.“ 
8.	V hlave IV sa dopĺňa tento článok:
„Článok 103a 
Alokácie na priame platby na kalendárny rok 2027
Členské štáty sa môžu do 31. augusta 2026 rozhodnúť, že ako súčasť žiadosti o strategickú zmenu svojich príslušných strategických plánov SPP uvedenej v článku 119 zvýšia alebo znížia svoje alokácie na priame platby stanovené v prílohách V a IX na kalendárny rok 2027 o sumu nepresahujúcu maximálne zvýšenie alebo zníženie stanovené v prílohe XVI na členský štát.“


9.	V článku 111 sa druhý odsek nahrádza takto:
„Prvý odsek písm. e) sa neuplatňuje na typ intervencie v sektore včelárstva uvedený v článku 55 ods. 1 písm. a) a písm. c) až g), na intervencie v rámci typu intervencie v sektore vinohradníctva a vinárstva uvedeného v článku 58 ods. 1 písm. h) až k), na informačné a propagačné akcie pre systémy kvality v rámci typu intervencie pre spoluprácu uvedeného v článku 77, na intervencie v rámci typu intervencie na krízové platby poľnohospodárom v dôsledku prírodných katastrof, nepriaznivých poveternostných udalostí alebo katastrofických udalostí uvedeného v článku 78a, ani na intervencie v rámci typu intervencie na podporu pre poľnohospodárov postihnutých prudkým zvýšením cien hnojív uvedeného v článku 78b.“
10.	V článku 112 ods. 2 sa písmeno b) nahrádza takto:
„b)	prevody súm uvedených v písmene a) medzi typmi intervencií vo forme priamych platieb a typmi intervencií v záujme rozvoja vidieka v súlade s článkom 103, akékoľvek zníženia alokácií členského štátu na typy intervencií vo forme priamych platieb s cieľom sprístupniť sumy pre typy intervencií v iných sektoroch uvedených v hlave III kapitole III oddiele 7 v súlade s článkom 88 ods. 6) a akékoľvek úpravy alokácií na priame platby v súlade s článkom 103a;“


11.	Článok 119 sa mení takto:
a)	v odseku 2 prvom pododseku sa písmeno c) nahrádza takto:
„c)	zmeny týkajúce sa článku 17 ods. 5, článku 88 ods. 7, článkov 92 až 98, článku 103 ods. 1, 5 a 6 alebo článku 103a;“;
b)	v odseku 7 sa druhý pododsek nahrádza takto:
„Žiadosť o strategickú zmenu v súvislosti s článkom 17 ods. 5, článkom 78b, článkom 88 ods. 7, článkom 103 ods. 5 alebo 6 alebo článkom 103a sa nezapočítava do obmedzenia stanoveného v prvom pododseku tohto odseku.“
12.	V článku 121 druhom pododseku sa písmeno b) nahrádza takto:
„b)	v prípade zmien týkajúcich sa článku 17 ods. 5, článku 88 ods. 7, článku 103 ods. 5 a článku 103a obdobie na prijatie delegovaného aktu na zmenu alokácií v súlade s článkom 87 ods. 2.“
13.	V článku 146 sa dopĺňa tento pododsek:
„Členské štáty môžu poskytnúť dodatočné národné financovanie až do výšky 200 % financovania z EPFRV alokovaného v strategickom pláne SPP na podporu podľa článku 78b.“


14.	Prílohy I a XV sa menia v súlade s prílohou I k tomuto nariadeniu.
15.	Text uvedený v prílohe II k tomuto nariadeniu sa dopĺňa ako príloha XVI.
Článok 2
Zmeny nariadenia (EÚ) 2021/2116
Nariadenie (EÚ) 2021/2116 sa mení takto:
1.	V článku 21 ods. 2 sa prvý pododsek nahrádza takto:
„2.	Mesačné platby sa vyplácajú každému členskému štátu najneskôr k tretiemu pracovnému dňu druhého mesiaca nasledujúceho po mesiaci, v ktorom sa výdavky vynaložili, pričom sa zohľadňujú zníženia alebo pozastavenia platieb uplatňované podľa článkov 39 až 42 alebo akékoľvek iné opravy. Výdavky vynaložené členskými štátmi od 1. do 15. októbra sa považujú za výdavky vynaložené v mesiaci október. Výdavky vynaložené od 16. do 31. októbra sa považujú za výdavky vynaložené v mesiaci november. Výdavky vynaložené členskými štátmi na vyplatenie preddavkov pred 16. októbrom v kalendárnom roku 2026 podľa článku 44 ods. 2 druhého pododseku písm. a) sa považujú za výdavky vynaložené v mesiaci november a vykážu sa vo vyhlásení za daný mesiac.“


2.	Článok 35 sa nahrádza takto:
„Článok 35
Poľnohospodársky finančný rok
Bez toho, aby boli dotknuté osobitné ustanovenia o vyhláseniach o výdavkoch a príjmoch, ktoré sa týkajú verejnej intervencie a ktoré ustanovila Komisia podľa článku 47 ods. 2 prvého pododseku písm. a), a o vyhláseniach o výdavkoch, ktoré sa týkajú preddavkov vyplatených pred 16. októbrom kalendárneho roka 2026 podľa článku 44 ods. 2 druhého pododseku písm. a), sa finančný rok vzťahuje na vyplatené výdavky a získané príjmy, ktoré platobné agentúry zaúčtovali do EPZF a EPFRV za finančný rok N začínajúci 16. októbra roku N – 1 a končiaci 15. októbra roku N.“
3.	V článku 44 ods. 2 druhom pododseku sa písmeno a) nahrádza takto:
„a)	pred 1. decembrom, najskôr však od 16. októbra vyplácať preddavky až do výšky 70 % v prípade intervencií vo forme priamych platieb a v prípade pomoci, ktorá predstavuje priame platby v rámci opatrení uvedených v kapitole IV nariadenia (EÚ) č. 228/2013 a v kapitole IV nariadenia (EÚ) č. 229/2013, a pokiaľ ide o rok podávania žiadostí 2026, vyplácať preddavky až do výšky 75 % na intervencie a pomoc uvedené v tomto písmene, pred 16. októbrom 2026;“.


Článok 3
Nadobudnutie účinnosti
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V ...
Za Európsky parlament	Za Radu
predsedníčka	predseda/predsedníčka
PRÍLOHA I
Prílohy I a XV k nariadeniu (EÚ) 2021/2115 sa menia takto:
1. V prílohe I sa do tabuľky „Monitorovanie – VÝSTUP – Typy intervencií a ich ukazovatele výstupov“ za riadok „Krízové platby poľnohospodárom v dôsledku prírodných katastrof, nepriaznivých poveternostných udalostí alebo katastrofických udalostí (článok 78a)“ vkladá táto položka:
„
	Podpora pre poľnohospodárov postihnutých prudkým zvýšením cien hnojív v dôsledku krízy na Blízkom východe (článok 78b)
	O.9b Počet poľnohospodárov využívajúcich podporu po prudkom zvýšení cien hnojív.


“;
2.	Názov prílohy XV sa nahrádza takto:
„Príloha XV
Maximálna suma na členský štát, ktorú možno vyhradiť na krízové platby farmárom uvedené v článku 78a a na podporu pre poľnohospodárov uvedenú v článku 78b“.


PRÍLOHA II
„Príloha XVI
MAXIMÁLNE SUMY UVEDENÉ V ČLÁNKU 103a
Maximálna suma zvýšenia alokácií na priame platby na kalendárny rok 2027 na členský štát 
	
	EUR (bežné ceny)

	Belgicko
	20 700 224

	Bulharsko
	84 648 793

	Česko
	64 796 927

	Dánsko
	18 983 515

	Nemecko
	273 089 935

	Estónsko
	26 404 994

	Írsko
	77 910 157

	Grécko
	139 238 400

	Španielsko
	324 114 848

	Francúzsko
	364 860 018

	Chorvátsko
	74 326 850

	Taliansko
	337 480 344




	Cyprus
	5 942 629

	Lotyšsko
	35 248 552

	Litva
	58 648 549

	Luxembursko
	3 077 661

	Maďarsko
	104 217 287

	Malta
	4 996 124

	Holandsko
	18 317 092

	Rakúsko
	130 006 188

	Poľsko
	396 000 462

	Portugalsko
	162 165 186

	Rumunsko
	290 114 968

	Slovinsko
	27 542 548

	Slovensko
	77 723 373

	Fínsko
	106 364 987

	Švédsko
	63 566 922





Maximálna suma zníženia alokácií na priame platby na kalendárny rok 2027 na členský štát 
	
	EUR (bežné ceny)

	Belgicko
	123 731 481

	Bulharsko
	207 943 425

	Česko
	213 736 824

	Dánsko
	215 591 819

	Nemecko
	1 228 923 865

	Estónsko
	51 254 687

	Írsko
	296 570 499

	Grécko
	472 915 011

	Španielsko
	1 209 271 990

	Francúzsko
	1 821 250 134

	Chorvátsko
	93 692 559

	Taliansko
	907 132 289

	Cyprus
	11 911 885

	Lotyšsko
	91 120 936

	Litva
	153 178 204




	Luxembursko
	8 186 957

	Maďarsko
	310 796 291

	Malta
	1 148 505

	Holandsko
	179 345 582

	Rakúsko
	169 395 462

	Poľsko
	796 492 035

	Portugalsko
	159 948 413

	Rumunsko
	507 398 799

	Slovinsko
	32 882 513

	Slovensko
	103 868 686

	Fínsko
	131 201 466

	Švédsko
	171 704 104

